Xi hundzuluka, xi wela ndlela. Riendzo ro lavisisa timintsu ta xona ri sungula. Xi famba hi magoza. Xi kongoma xinambyana xa Xihlamba-va-fundzile. A xi nga ha chavi ngopfu hikuva se a ku ri vurhonganyana hala vuxeni. Xi famba xi nga hlangani na nchumu. Xi famba, xi nga hlangani na munhu. Xi famba xi kondza xi fika epatwini lerikulu, ra xikontiri, ro suka eThulamahashe ri ya eKhenuhuku. Xi fika xi yima exikontirini. Xi tiyingisela. Xi twa xi horile. Xi tibyela swo hlayanyana. Mudyondzisi Phakela u tshama a va byela leswaku ku na xivuriso xa Vatsonga lexi xi nge "Ku seletela swa khale enkumeni". A vula leswaku xivuriso lexi xi vula ku rivala hi swa khale. Na yena Misaveni a tibyela leswaku a swi fanela ku a seletela swa khale enkumeni. A tibyela leswaku vutomi bya yena a byi ri buku. Buku leyi a yi avanyisiwile hi swiyenge. Xiyenge lexi a xi hanyeke na loyi yena a a n'wi vula mana wa yena a xi fikile emakumu. A xi vile xiyenge xa swilo swo hambana-hambana, xa vutomi bya magoji na tintshava. A ku ri xiyenge xa switsunga na timbala to andlaleka. A a nga soli nchumu eka xiyenge lexi a xi hundzile. A a kumanile na manana wa rirhandzu ra ku anama ku tlula lwandle. Manana loyi yena a a ta n'wi fela. Kambe manana loyi, tani hi munhu wa nyama a a tsanile. Misaveni xi tibyela leswaku a a tsanile hikwalaho ka leswi a nga xi byela hi minete yo hetelela leswaku a xi nga ri n'wana wa yena. Xana a ku ri wona maendlelo lamanene ke Xana hikwalaho ka yini a nga vulanga khale ke Kumbexana a a susumeta hi va le tilweni leswaku a nga hundzi emisaveni a nga yi vulanga mhaka leyi ke Aredzi. Xi tibyela. Khombo ra kona a xi nga ta vona nkosi wa yena. Mpama wa malume wa xona a wu pfala xiyenge. Xiyenge a xi herile manana a nga si lahliwa?